Gevangenes ontsnap uit vangwa op N2(Argieffoto ter illustrasie: Maroela Media) Drie gevangenes het Maandag die dak van ŉ bewegende vangwa oopgebreek en op die N2 in Glentana in die Wes-Kaap op vlug geslaan. Die mans, tussen 27 en 30 jaar oud, was van die Mosselbaai-landdroshof na die George-gevangenis onderweg toe hulle dié kans gewaag het. Kapt. Malcolm Pojie, polisiewoordvoerder, sê een van die mans is kort ná die ontsnappingspoging naby die hoofweg in hegtenis geneem, terwyl die ander twee in die Hoogekraal-omgewing vasgetrek is. Pojie sê hoewel die omstandighede van die ontsnappingsvoorval nog ondersoek word, dui ŉ voorlopige ondersoek daarop dat die mans ’n dakpaneel van die vangwa “kragdadig oopgemaak” het. “Hulle het vandaar deur die dak van die bewegende voertuig naby die Glentana-brug ontsnap. “Polisieversterkings is onmiddellik ingeroep. Spesiale polisie-eenhede sowel as vrywilligers van buurt- en plaaswagte het by die soektog aangesluit.” Inwoners het ook hul private hommeltuie ingespan in pogings om die verdagtes aan te keer. Volgens Pojie is al drie mans vir ernstige misdade soos moord en roof met verswarende omstandighede in aanhouding. ŉ Klag van ontsnapping uit wettige aanhouding is ook nou teen hulle gebring.